ለመንግስት ሠራተኛው የተደረገው የደመወዝ ማስተካከያ ዝርዝር ይዘት በመጪዎቹ ሁለት ሣምንታት ይፋ ይሆናል
 – በቅርቡ መንግስት ለሲቪል ሠራተኛው ያደረገው የደመወዝ ማስተካከያ ዝርዝር ይዘት በመጪዎቹ ሁለት ሣምንታት ውስጥ ይፋ እንደሚደረግ የሲቪል ሰርቪስ ሚኒስቴር አስታወቀ።ሰሞኑን የደመወዝ ማስተካከያውን አስመልክቶ በተለያዩ የግል የመገናኛ ብዙኃን የተሰራጨው ዘገባ ምንጩ የማይታውቅና መሰረተ ቢስ መሆኑን ሚኒስቴሩ አስታውቋል።ሚኒስትር ዴኤታዋ ዶክተር ምሥራቅ መኮነን ዛሬ ለኢትዮጵያ ዜና አገልግሎት እንደተናገሩት መንግስት የሲቪል ሠራተኛውን ኑሮ ለማሻሻል የተለያዩ የማስተካከያ እርምጃዎችን እየወሰደ ነው።ከዚሁ መካከል ደግሞ የመንግስት ሠራተኛው የደመወዝ ማስተካከያ በዋነኝነት ተጠቃሽ መሆኑን ነው የተናገሩት።በአሁኑ ወቅት የደመወዝ ማስተካከያው ዝርዝር ሥራ በመከናወን ላይ እንደሆነ የጠቆሙት ዶክተር ምሥራቅ በመጪዎቹ ሁለት ሳምንታት ውስጥ ይፋ እንደሚሆን ገልጸዋል።በአንፃሩ የተደረገውን የደመወዝ ማስተካከያ አስመልክቶ በተለያዩ የመገናኛ ብዙኃን የተሰራጨው ዘገባ መንግሥት የማያውቀው ከመሆኑ ባሻገር የተሳሳተና መሰረት ቢስ መሆኑን አስታውቀዋል።በተለይም “ካፒታል” በተሰኘው የእንግሊዝኛ ጋዜጣ ባለፈው እሁድ የወጣው መረጃ ሕጋዊነት የሌለውና ጉዳዩ የሚመለከተው የመንግስት አካል አስትያየት ያልሰጠበት እንደሆነ ገልጸዋል።አስፈላጊ ሥራዎች ከተጠናቀቁ የተደረገው የደመወዝ ማስተካከያ ከሐምሌ ወር 2006 ዓ.ም ጀምሮ ለሠራተኛው የሚከፈል መሆኑን ነው ሚኒስትር ዴኤታዋ የተናገሩት።በተመሳሳይም የመንግስት ሠራተኛውን የመኖሪያ ቤት ችግር ለመቅረፍ እየተገነቡ ካሉት የጋራ መኖሪያ ቤቶች የ20 በመቶ ዕድል ተጠቃሚ ለማድረግ እየሰራ እንደሚገኝ አመልክተዋል።የሠራተኛውን የትራንስፖርት ችግር ለመቅረፍም በፌዴራል ደረጃ ለዚሁ አገልግሎት የሚውሉ ተሽከርካሪዎች እየተመረቱ መሆኑንና በቅርቡ አገልግሎት መስጠት እንደሚጀምሩ አስረድተዋል።አንዳንድ ነጋዴዎች የደመወዝ ማስተካከያውን ተከትሎ በመሰረታዊ ሸቀጦች ላይ የዋጋ ጭማሪ እንዳያደርጉ መንግስት የተለያዩ የቁጥጥር ሥራዎችን በመስራት ላይ ይገኛል ብለዋል።በሌላ በኩል መሰረታዊ የሚባሉ ሸቀጦችን በ “አለ በጅምላ” ድርጅት በኩል በማቅረብ ኅብረተሰቡ ሸቀጦችን ፍትሃዊ በሆነ ዋጋ እንዲያገኝ የሚያስችል አሰራር መዘርጋቱን ጠቅሰዋል።ኅብረተሰቡም በተደራጀ መንገድ ሕገ-ወጦችን በማጋለጥ ከመንግሥት ጎን ሊቆም እንደሚገባ ሚኒስትር ዴኤታዋ አሳስበዋል።የደመወዝ ማስተካከያው ኢኮኖሚው ተረጋግቶ መቀጠል በሚችልበትና የኑሮ ውድነትን በማያባብስ መልኩ ተጠንቶ ተግባራዊ የሚደረግ እንደሆነም ገልጸዋል።ባለፈው ሰኔ 16 ቀን 2006 ዓ.ም በአገር አቀፍ ደረጃ ለ8ኛ ጊዜ በተከበረው የሲቪል ሰርቪስ ቀን በዓል ላይ ከአዲሱ በጀት ዓመት ጀምሮ ለመንግሥት ሠራተኛው የደመወዝ ማስተካከያውን ጨምሮየተለያዩ የኑሮ ማሻሻዎች እንደሚደረጉ ጠቅላይ ሚኒስትር ኃይለማሪያም ደሳለኝ መግለፃቸው የሚታወስ ነው። (ኢዜአ)